Rijeka, 5. listopada 2020.g.

**NAJAVA DOGAĐANJA I POZIV ZA MEDIJE**

**RAZGOVOR O UMJETNIČKOM RADU *3. SMJENA*:**

**PROPITIVANJE ODNOSA POJMOVA TIJELO – RAD – LJEPOTA – ŽENA**

**U utorak, 6. listopada 2020.g. u 18 sati u Omladinskom kulturnom centru Palach** (Kružna 8, Rijeka) **održat će se razgovor o umjetničkom radu** ***3. smjena*** **koji je nastao u okviru programskog pravca Dopolavoro projekta Rijeka 2020 – europska prijestolnica kulture.** Razgovor će se održati s povjesničarkom umjetnosti i kustosicom**Ksenijom Orelj**, a u njemu sudjeluju umjetnica **Milijana Babić** i **Ana Ajduković**iz Centra za ženske studije pri Filozofskom fakultetu u Rijeci. Ulaz je slobodan.

Rad ***3. smjena*****Milijane Babić i Ane Ajduković** izveden je kao intervencija u ženskom časopisu Gloria Glam u veljači 2020., a **zasniva se na intervjuima sa šezdesetak žena s kojima su autorice razgovarale tijekom izvođenja raznih tretmana u riječkim ‘’salonima ljepote’’**.  
Rad se bavi **propitivanjem odnosa pojmova tijelo – rad – ljepota – žena iz pozicije tzv. treće smjene ženskog rada,** u smislu onoga što se imenuje samooblikovanjem, ‘’popravljanjem’’ ženskog tijela, s ciljem približavanja idealu ljepote kako ga nameće prevladavajuća vizualna i materijalna kultura. Povezujući ideju rada i slobodnog vremena, **‘’treća smjena’’ postaje žarišna točka iz koje se motre tradicionalne dvije smjene ženskoga rada, plaćena i neplaćena (kućni rad i rad brige), javna i privatna, dok istovremeno utječe na cjelinu tzv. radnog aspekta ženskih života.**

U sklopu odgođenog i prilagođenog programa Rijeke 2020 – Europske prijestolnice kulture, autorice rad sada predstavljaju **i u mediju bilboarda. U periodu od 8. do 20. listopada, rad će biti izložen na tri lokacije u Rijeci: Krešimirova – Pošta 2, Osječka – pravac Škurinje i Radnička – kod Tower Centra, a vremenski će se preklapati s izvedbama u Ljubljani (Festival Mesto žensk) i Zagrebu (Ganz nove Perforacije i Noć Performansa).**Grafičko oblikovanje rada potpisuju **Ana Tomić** i **Marino Krstačić Furić**, a fotografiju i styling **Doris Fatur**. Izjave su preuzete iz intervjua sa sudionicama istraživanja kojima se autorice ovom prilikom zahvaljuju.

**Razgovor u OKC-u Palach održat će se u skladu s preporučenim mjerama za sprječavanje zaraze koronavirusom. S obzirom na to da se radi o zatvorenom prostoru, broj posjetitelja je ograničen. Također, posjetitelji su pozvani da na ulazu dezinficiraju ruke, održavaju odgovarajuću međusobnu udaljenost i obavezno nose zaštitnu masku za lice.**

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42